b'\n_START_ARTICLE_\nResidual\n_START_PARAGRAPH_\nResidual (af latin residuum) betyder det \xe2\x80\x99\xe2\x80\x99resterende\xe2\x80\x99\xe2\x80\x99 eller \xe2\x80\x99\xe2\x80\x99det, der er til overs\xe2\x80\x99\xe2\x80\x99. Begrebet benyttes i videnskaberne inden for forskellige fagomr\xc3\xa5der, herunder filosofi, matematik, \xc3\xb8konometri og statistik, hvor begrebet kan have specifikke betydninger.\n_START_SECTION_\nAnvendelse i forskellige videnskaber\n_START_PARAGRAPH_\nI \xc3\xb8konomisk teori kan afl\xc3\xb8nningen af arbejdskraften opfattes som den residual, der er tilbage, n\xc3\xa5r de \xc3\xb8vrige produktionsfaktorer er fastlagt. Denne synsvinkel p\xc3\xa5 \xc3\xb8konomiske v\xc3\xa6kstfaktorer er is\xc3\xa6r anvendt af monetarister og kritiseres af keynesianere._NEWLINE_Solow-residualen er en model for estimater over v\xc3\xa6kstregnskaber. Disse kan empirisk dekomponere den \xc3\xb8konomiske v\xc3\xa6kst i et land i en given periode med bidrag fra produktionsfaktorerne kapital og arbejdskraft. Der bliver dog typisk en betydelig \xe2\x80\x9drest\xe2\x80\x9d, som ikke kan forklares empirisk. (f.eks. forskelle i uddannelsesniveauer). Denne rest betegnes som Solow-residualen, der ofte bliver knyttet til estimater over virkningen af generelle teknologiske fremskridt - eller, med Solows egne ord: "Summen af alt det, vi ikke ved"._NEWLINE_Den residuale velf\xc3\xa6rdsmodel er den normale betegnelse for den velf\xc3\xa6rdsmodel, der benyttes i de angelsaksiske lande. Den er karakteriseret ved forholdsvis lave skattesatser. Dermed kommer der begr\xc3\xa6nsede og lave overf\xc3\xb8rselsindkomster, og is\xc3\xa6r middelklassen bliver som f\xc3\xb8lge heraf bundet t\xc3\xa6t til markedet. Ideen er, at man kun f\xc3\xa5r offentlig st\xc3\xb8tte, hvis man virkelig har brug for det, og s\xc3\xa5ledes er de fattigste og svageste, der f\xc3\xa5r velf\xc3\xa6rdsydelserne. Ved brug af denne velf\xc3\xa6rdsmodel sikrer staten s\xc3\xa5ledes en minimumslevestandard for befolkningen, men der skabes samtidig en betydelig forskel mellem rig og fattig._NEWLINE_I jordbundsl\xc3\xa6re er \xe2\x80\x99\xe2\x80\x99residual akkumulation af sesquioxider (jernilter)\xe2\x80\x99\xe2\x80\x99 et udtryk for pl\xc3\xb8jning eller anden forstyrrelse af jordbundsforholdene._NEWLINE_I funktionsanalyse af spektre fastl\xc3\xa6gges Lukningen af billedm\xc3\xa6ngden af  som en \xc3\xa6gte delm\xc3\xa6ngde af . Denne del af spektret kaldes for det residuale spektrum._NEWLINE_I statistisk teori, specielt regressionsanalyse og mindste kvadraters metode indg\xc3\xa5r estimater af residualv\xc3\xa6rdier i beregningen af usikkerheden ved de fundne resultater. Den af forskeren accepterede usikkerhed betegnes normalt som konfidensniveauet. Residualen er forskellen mellem den faktisk observerede v\xc3\xa6rdi af en stokastisk variabel og den v\xc3\xa6rdi, der forudsiges i den anvendte statistiske model. I regressionsanalyserne kan residualer benyttes til at etsimere m\xc3\xa5lefejl, knyttet til observationerne. Residualerne er et middel til at kontrollere sammenh\xc3\xa6ngen mellem hypotese og datas\xc3\xa6t.'